Mitjançant l'Ordre del Departament de Salut SLT/483/2005, de 15 de desembre, es varen regular els supòsits i conceptes facturables i s'aprovaren els preus públics corresponents als serveis que presta l'Institut Català de la Salut a les persones usuàries no cobertes pel sistema sanitari públic, quan hi hagi una entitat obligada al pagament de les despeses pròpies de l'atenció sanitària i quan hi hagi, d'acord amb l'ordenament jurídic vigent, qualsevol altra persona física o jurídica obligada a aquest pagament.
L'esmentada Ordre va ser modificada en part per l'Ordre SLT/384/2006, de 20 de juliol, pel que fa als preus de les proves de medicina nuclear, i mitjançant les resolucions de la Direcció Gerència de l'Institut Català de la Salut SLT/2273/2007, de 28 de juny, SLT/434/2008, de 12 de febrer, i SLT/383/2009, de 21 de gener, es van revisar alguns d'aquests preus públics, d'acord amb l'habilitació prevista en el seu l'article 5.
Ara es fa palesa la conveniència d'incorporar la prestació de nous serveis i, per tant, cal aprovar-ne els preus.
Igualment, és convenient actualitzar els preus públics vigents fins ara.
Per tot el que s'ha exposat, cal l'aprovació de nous preus públics per a la prestació de serveis sanitaris que permetin compensar el cost d'aquests serveis, de conformitat amb el que preveuen els articles 16.3 i 83 de la Llei 14/1986, de 25 d'abril, general, de sanitat, i l'annex 9 del Reial decret 1030/2006, de 15 de setembre, sobre ordenació de les prestacions sanitàries del Sistema Nacional de Salut.
D'acord amb el procediment que estableixen l'article 1.3 del Decret legislatiu 3/2008, de 25 de juny, pel qual s'aprova el Text refós de la Llei de taxes i preus públics de la Generalitat de Catalunya, i el capítol II del títol IV de la Llei 26/2010, del 3 d'agost, de règim jurídic i de procediment de les Administracions públiques de Catalunya,
1.1 Són subjectes a contraprestació econòmica els serveis sanitaris prestats en l'àmbit dels centres, serveis i establiments gestionats per l'Institut Català de la Salut en els supòsits següents:
a) Quan les persones beneficiàries siguin usuàries no cobertes pel sistema sanitari públic.
b) Quan hi hagi una entitat d'assegurança, entitat mutualista o qualsevol altra entitat obligada, legalment o contractualment, a efectuar el pagament de les despeses pròpies de l'atenció sanitària.
c) Quan, d'acord amb l'ordenament jurídic vigent, hi hagi qualsevol altra persona física o jurídica obligada al pagament.
1.2 Estan obligades a satisfer els imports que corresponguin les persones físiques o jurídiques que es trobin en alguna de les situacions esmentades a l'apartat 1.1 d'aquest article.
El cobrament dels serveis prestats s'ha de fer amb subjecció als conceptes facturables que s'estableixen en l'annex 1 i als preus públics corresponents, que es fixen en els annexos 2, 3, 4, 5, 6, 7 i 8 d'aquesta mateixa Ordre.
Aquesta Ordre s'ha d'aplicar als serveis d'atenció primària i hospitalària que prestin els centres i establiments sanitaris dependents de l'Institut Català de la Salut.
A l'efecte de facturació, els grups dels hospitals s'especifiquen a l'annex 9 d'aquesta Ordre.
4.1 Les previsions d'aquesta Ordre no s'han d'aplicar en els supòsits que l'Institut Català de la Salut, per raons d'operativitat o per la conveniència d'establir relacions més àmplies a diferents nivells, subscrigui convenis de col·laboració que englobin en el seu objecte la prestació de serveis sanitaris.
4.2 Els convenis a què fa referència l'apartat anterior s'han de regir pel que expressament s'hi prevegi, sens perjudici que, en els supòsits en què es consideri adequat, es puguin emprar com a referència els preus públics establerts en aquesta Ordre.
Els preus establerts en aquesta Ordre podran ser revisats anualment per resolució de la persona titular de la Direcció Gerència de l'Institut Català de la Salut.
La revisió de preus podrà comportar una modificació corresponent a l'aplicació d'un percentatge com a màxim igual a la variació de l'exercici anterior de l'índex de preus general de Catalunya publicat per l'Institut Nacional de Estadística.
Es deroguen l'Ordre SLT/483/2005, de 15 de desembre, per la qual es regulen els supòsits i conceptes facturables i s'aproven els preus públics corresponents als serveis que presta l'Institut Català de la Salut, l'Ordre SLT/384/2006, de 20 de juliol, de modificació de l'esmentada Ordre SLT/483/2005, de 15 de desembre, i les resolucions SLT/2273/2007, de 28 de juny, SLT/434/2008, de 12 de febrer, i SLT/383/2009, de 21 de gener, sobre la revisió de preus públics corresponents als serveis sanitaris que presta l'Institut Català de la Salut.
Aquesta Ordre entrarà en vigor l'endemà que sigui publicada al Diari Oficial de la Generalitat de Catalunya.
Barcelona, 24 de febrer de 2012
A) Equips d'atenció primària i atenció continuada i d'urgències
C) Altres prestacions d'atenció primària
Prestacions d'atenció especialitzada
A) Assistència hospitalària: prestacions bàsiques
B) Atenció especialitzada: altres prestacions
Procediments diagnòstics i terapèutics
Altres tècniques i procediments específics i d'alta complexitat
Necròpsies i altres prestacions d'anatomia patològica
C) Rehabilitació ambulatòria i domiciliària
B) Proves de diagnòstic per la imatge
Immunitat cel·lular i hematològica
Preu per procés d'hospitalització convencional i cirurgia major ambulatòria
A) Hospitalització convencional
Preu per estada d'hospitalització convencional
Classificació dels hospitals de l'ICS en grups de complexitat
Equips d'atenció primària i atenció continuada i d'urgències
Acte assistencial dut a terme, prèvia programació, en el centre de salut, per personal sanitari, en l'horari ordinari de funcionament de l'equip d'atenció primària (EAP).
Inclou visites mèdiques (realitzades per professionals de medicina familiar i comunitària, pediatria, odontologia o altres especialitats) i visites i tècniques d'infermeria.
Acte assistencial dut a terme per un professional sanitari en el domicili del o de la pacient durant l'horari ordinari de l'EAP.
Inclou visites mèdiques (fetes per professionals de medicina familiar i comunitària, pediatria o altres especialitats) i visites i tècniques d'infermeria.
Inclou visites mèdiques (realitzades per professionals de medicina familiar i comunitària, pediatria o altres especialitats) i visites d'infermeria.
Inclou els actes assistencials realitzats per un professional sanitari en el domicili del o de la pacient, tant durant l'horari d'atenció continuada, com durant l'horari d'atenció ordinària del centre quan requereix atenció immediata o urgent.
Acte assistencial que implica l'aplicació de tècniques mèdiques, com ara la col·locació de fèrules, sutures, infiltracions, etc., que pot comportar la utilització d'anestèsia local, que es du a terme en la consulta o en un espai destinat a aquest efecte en el centre de salut i que és independent de la visita mèdica.
Visita en un centre d'atenció continuada i urgències amb estada d'observació.
Acte assistencial consistent en una visita mèdica en un centre d'atenció continuada i d'urgències d'atenció primària, que va seguit de la permanència en observació a l'àrea específica destinada a aquest fi en el centre, per tal de resoldre el problema de salut que ha motivat l'atenció.
Control del tractament anticoagulant oral.
Es pot fer mitjançant punxada i obtenció de sang capil·lar, impregnació del paper reactiu i lectura del resultat, o per extracció de sang i anàlisi d'aquesta en laboratori.
La prestació inclou la comprovació dels resultats i l'ajustament de les dosis d'anticoagulant oral, si escau, per un metge o metgessa de família d'atenció primària o especialista d'hospital i el lliurament al o la pacient del corresponent full de tractament per al temps que s'estableixi.
Atenció a la salut sexual i reproductiva
Acte assistencial realitzat, prèvia programació, en el centre de salut per personal sanitari dins l'horari ordinari de funcionament de les unitats d'atenció a la salut sexual i reproductiva (ASSIR).
Acte assistencial dut a terme per personal sanitari en el domicili del o de la pacient durant l'horari ordinari de l'ASSIR.
Activitat urgent en el centre de salut.
Inclou visites mèdiques i visites de llevador/a.
Inclou els actes assistencials duts a terme per personal sanitari en el domicili del o de la pacient, tant durant l'horari d'atenció continuada, com durant l'horari d'atenció ordinària del centre quan requereix atenció immediata o urgent.
Acte assistencial que implica l'aplicació de tècniques mèdiques, que pot comportar la utilització d'anestèsia local, que es fa en la consulta o en un espai destinat a aquest efecte en el centre de salut i que és independent de la visita mèdica.
Realització de la prova de detecció de gonadotrofina coriònica.
Inclou l'acte assistencial i els reactius per a la realització de la prova.
Analítica de control d'embaràs.
Realització de l'extracció i la valoració de les proves analítiques de control i seguiment de l'embaràs, segons el protocol vigent del Departament de Salut.
Diagnòstic prenatal de malformacions congènites: cribratge combinat de primer trimestre.
Inclou la realització i avaluació de les proves de cribratge determinades pel protocol vigent del Departament de Salut: valoració de la fracció beta de la gonadotrofina coriònica en sang i de les proteïnes A associades a embaràs en plasma (PAPP-A) i ecografia de translucidesa nucal (TN).
Interrupció farmacològica de l'embaràs (IVE farmacològic).
Conjunt d'actuacions orientades a la interrupció farmacològica de l'embaràs, sota l'empara de la Llei 2/2010, de salut sexual i reproductiva, i a la interrupció voluntària de l'embaràs.
La prestació inclou una visita obstetricoginecològica, dues visites de llevador/a i el kit d'IVE farmacològic.
En cas de requerir altres prestacions addicionals a les esmentades en aquesta definició, s'han de facturar a banda, d'acord amb els preus establerts en els annexos corresponents d'aquesta Ordre.
Administració en consulta de levonorgestrel per tal de prevenir un embaràs no desitjat.
La prestació inclou la visita de llevador/a o d'infermeria i el fàrmac.
Col·locació/extracció d'implant hormonal.
Acte assistencial que consisteix en la implantació o l'extracció subcutània de barretes hormonals amb efecte contraceptiu.
Esterilització definitiva amb mètode ESURE.
Acte assistencial que consisteix en la col·locació de dispositius d'efecte contraceptiu definitiu via histeroscòpica a l'interior de les trompes de Fal·lopi.
La prestació inclou la realització de l'acte assistencial amb la histeroscòpia i el cost de la pròtesi ESURE.
Col·locació de dispositiu intrauterí amb estrògens (DIU MIRENA).
Acte assistencial que consisteix en la col·locació de dispositius d'efecte contraceptiu reversible a l'interior del cos uterí.
La prestació inclou la realització de l'acte assistencial i el cost del DIU MIRENA.
Consisteix en una activitat grupal d'educació sanitària, adreçada a la dona gestant i la seva parella, amb una durada de 2 hores durant 8-10 setmanes.
Aquesta activitat educativa s'ofereix a partir de les 28 setmanes de gestació (aproximadament) i té l'objectiu de proporcionar informació i assessorament sobre embaràs, part i puerperi, i dur a terme l'entrenament psicofísic per millorar l'adaptació del cos a l'embaràs i el part.
Recuperació psicofísica postpart.
Consisteix en una activitat grupal d'educació sanitària adreçada a la dona i el seu nadó després del part.
La durada és de 2 hores setmanals durant 6-8 setmanes.
L'activitat es pot iniciar a les 2-4 setmanes del part i el seu objectiu és proporcionar informació i assessorament sobre puerperi, lactància i cures del nadó per millorar l'habilitat i els coneixements de la mare.
També inclou entrenament físic de la dona per millorar i recuperar l'estat corporal i la valoració del sòl pelvià.
Altres grups d'educació sanitària en l'àmbit ASSIR.
Tenen l'objectiu de promocionar la salut en diferents aspectes.
Els més freqüents són els adreçats a la menopausa i a recuperació del sòl pelvià.
La seva durada habitual oscil·la entre les 8 i 10 sessions, però aquesta pot variar en funció del grup i de les seves característiques.
Altres prestacions d'atenció primària
Són els que s'acorden amb entitats públiques, col·lectius o particulars i que consisteixen en: visita amb anamnesi i exploració física, optometria de cribratge, extracció de sang per a l'analítica bàsica, exploracions complementàries bàsiques segons criteri facultatiu (radiologia, electrocardiograma, espirometria, audiometria), elaboració de l'informe corresponent, segona visita i lliurament de resultats.
En cas de practicar analítiques o altres proves diagnòstiques més complexes que les que s'especifiquen, s'han de facturar a banda aplicant-hi els preus dels apartats corresponents d'aquesta Ordre.
Realització del perfil establert de determinacions analítiques en el marc d'un examen de salut general o del procés de diagnòstic i seguiment de problemes de salut sota control de professionals de l'atenció primària, que es du a terme a petició de professionals d'atenció primària (no inclou genètica, biologia molecular, ni altres determinacions complexes).
Assistència hospitalària: prestacions bàsiques
Hospitalització convencional (procés).
Comprèn tots els actes mèdics, les proves diagnòstiques, les exploracions complementàries, els procediments terapèutics, la medicació i el material necessari per dur a terme una assistència adequada a un o una pacient ingressat/ada fins a la finalització d'un episodi (procés).
Es factura per procés finalitzat i els preus són segons els grups relacionats pel diagnòstic (GRD) de l'annex 7 d'aquesta Ordre.
En cas d'alta voluntària o trasllat a un altre centre, es factura el 85% del preu del GRD corresponent.
D'altra banda, en cas que el cost de les pròtesis, marcapassos, material de cirurgia laparoscòpica o altre material superi el 50% del preu fixat per a aquell GRD, s'ha d'afegir a l'import facturable pel GRD el 50% del cost del material esmentat.
Hospitalització convencional (estada).
En cas que no sigui possible la facturació per GRD, o bé que l'import corresponent al GRD sigui inferior al cost real de l'hospitalització del o de la pacient, es facturen les estades fetes pel o per la pacient.
L'estada inclou totes les activitats i prestacions efectuades al o la pacient durant el període d'hospitalització que abasta la pernocta i l'horari d'un àpat principal, llevat de les que s'especifiquen més endavant en aquesta mateixa definició.
quirúrgiques, en els casos que hi hagi una intervenció quirúrgica;
de complexitat superior, en cas d'hospitalització en unitats específiques com, per exemple: ictus, lesionats medul·lars, semicrítics, aïllament i altres;
de caràcter especial, en cas d'hospitalització en unitats de cures intensives, de cremats, cambra de flux laminar i altres.
El preu d'aquesta prestació s'especifica a l'annex 8 d'aquesta Ordre.
Les prestacions que queden excloses del preu per estada i que, per tant, es facturen a banda són:
a) Material d'osteosíntesi i pròtesis quirúrgiques no recuperables.
b) Medicació d'ús hospitalari específica que es dispensi per ser utilitzada en règim ambulatori.
Es factura el seu cost més un 15% en concepte de despeses de gestió.
Es facturen d'acord amb els preus que es fixen pel Departament de Salut, mitjançant la normativa corresponent.
d) Material sanitari per a ús ambulatori.
Se'n factura el cost d'adquisició més un 15% en concepte de despeses de gestió.
e) Nutrició enteral i parenteral ambulatòria.
f) Activitat d'atenció a la insuficiència renal, radioteràpia, tractaments de medicina nuclear i tècniques i procediments específics i d'alta complexitat que es detallen a l'apartat B) de l'annex 3 d'aquesta Ordre.
Els preus de facturació són els que figuren a l'esmentat apartat d'aquesta Ordre.
Pacients atesos en una consulta per primera vegada en una unitat d'especialització concreta i per a un procés concret.
Els preus inclouen totes les actuacions que calgui fer al centre hospitalari per determinar el diagnòstic i l'orientació terapèutica del procés assistencial del o de la pacient, i també les tècniques diagnòstiques bàsiques (radiologia simple, proves de laboratori convencionals, determinació del tractament) que es facin durant els quinze dies següents a la visita.
La resta de prestacions que es facin s'ha de facturar a banda basant-se en els preus i criteris establerts als annexos corresponents a aquesta Ordre.
Consultes que es deriven d'una primera visita i totes les que es puguin generar per fer la revisió o el seguiment d'un procés d'hospitalització o de consulta anterior.
S'hi inclouen totes les actuacions que calgui fer al centre d'atenció especialitzada i les tècniques diagnòstiques bàsiques (radiologia simple, proves de laboratori convencionals, determinació del tractament).
La resta de prestacions que es duguin a terme es factura a banda basant-se en els preus i criteris establerts en els annexos corresponents a aquesta Ordre.
Conjunt d'activitats i procediments que es fan als o a les pacients que accedeixen al centre per iniciativa pròpia o d'altres instàncies utilitzant el circuit alternatiu a la programació, com a conseqüència de la necessitat objectiva o subjectiva d'atenció immediata, amb independència que la destinació final del o de la pacient comporti o no l'ingrés en el centre.
El preu de la urgència inclou els mitjans i materials sanitaris necessaris per a la determinació del seu tractament, és a dir, la radiologia bàsica, l'electrocardiograma i les proves de laboratori bàsiques fins a l'hospitalització, alta, trasllat o remissió de la persona usuària al o la professional corresponent per al seu seguiment o tractament.
La resta de prestacions que es duguin a terme s'ha de facturar a banda basant-se en els preus i criteris establerts en els annexos corresponents a aquesta Ordre.
L'atenció d'urgència es factura amb independència que la destinació final del o de la pacient comporti o no l'ingrés en el centre.
L'hospital de dia es defineix com l'atenció mèdica o d'infermeria, feta en un mateix dia, per a l'aplicació de determinats procediments diagnòstics o terapèutics reiterats, que, sense l'existència d'aquest dispositiu, requeririen internament en el centre.
El concepte d'hospital de dia comprèn tots els actes mèdics, les proves diagnòstiques i les exploracions complementàries bàsiques, els procediments terapèutics, la medicació (excepte la medicació hospitalària de dispensació ambulatòria) i el material necessaris per a una adequada assistència durant l'estada de dia del o de la pacient, així com l'alimentació durant les hores de permanència a l'hospital.
Procés agut que necessita la complexitat de l'assistència hospitalària, però es pot fer a domicili, segons protocols establerts.
Les assistències són sempre efectuades per personal mèdic, d'infermeria o fisioteràpia de l'hospital.
La medicació que calgui és a càrrec de l'hospital.
El preu d'aquesta prestació correspon al que s'especifica a l'apartat A) de l'annex 3 d'aquesta Ordre.
Intervenció de cirurgia major ambulatòria.
La cirurgia major ambulatòria comprèn els procediments quirúrgics de mitjana o alta complexitat realitzats amb anestèsia que, sense que sigui necessària hospitalització convencional, requereixen un període d'observació i control poc intensiu i de curta durada a l'hospital i, en alguns casos, poden requerir seguiment i control domiciliari.
El preu d'aquesta prestació s'especifica a l'apartat B) de l'annex 7 d'aquesta Ordre.
0Intervenció de cirurgia menor ambulatòria.
La cirurgia menor ambulatòria inclou els procediments quirúrgics de baixa complexitat que es fan sense anestèsia o amb anestèsia local i en els quals no es preveu la necessitat de reanimació ni d'observació postquirúrgica, ni exploracions preoperatòries prèvies.
Atenció especialitzada: altres prestacions
Procediments diagnòstics i terapèutics.
Prestacions de suport diagnòstic o terapèutiques que en la majoria dels casos es duen a terme en règim ambulatori en l'àmbit de l'atenció especialitzada.
Aquestes prestacions es facturen sempre que es realitzin de forma aïllada a un o una pacient, o bé quan siguin d'aplicació els criteris d'exclusió esmentats en les definicions de prestacions bàsiques dels apartats 1, 2, 3 i 4 d'aquest annex.
La relació d'aquestes prestacions i els seus preus s'especifiquen a l'apartat b.1) de l'annex 3 d'aquesta Ordre.
Altres tècniques i procediments específics i d'alta complexitat.
Activitats diagnòstiques i terapèutiques que per la seva especificitat, la seva complexitat o pel seu significatiu consum de recursos queden excloses de la consideració d'activitat bàsica.
Poden realitzar-se amb o sense hospitalització del o de la pacient i sempre s'han de facturar, tant si hi ha una altra prestació associada (estada d'hospitalització, visita de consulta externa, atenció en urgències, etc.) com si no.
Aquestes tècniques i procediments queden inclosos dins el preu d'un procés d'hospitalització convencional quan aquest es facturi mitjançant l'aplicació de tarifa per GRD, llevat dels casos que s'especifiquen en la definició corresponent de l'apartat 4 d'aquest annex.
La relació d'aquestes prestacions i els seus preus s'especifica a l'apartat b.2) de l'annex 3 d'aquesta Ordre.
Activitats terapèutiques no quirúrgiques realitzades sense hospitalització del o de la pacient i no incloses en altres apartats.
El concepte facturable inclou totes les prestacions addicionals imprescindibles per a la indicació i el control del tractament aplicat.
D'altra banda, en cas que el cost del material no reutilitzable emprat en la realització del tractament superi el 50% del preu fixat per a la prestació, s'ha d'afegir a l'import facturable el 50% del cost del material esmentat.
Aquests tractaments i els seus preus s'assenyalen als apartats b.1), b.2) i b.3) de l'annex 3 d'aquesta Ordre.
Activitat d'atenció a la insuficiència renal.
L'activitat d'atenció a la insuficiència renal s'ha de facturar d'acord amb els criteris establerts en la prestació per compte del Servei Català de la Salut i amb els preus que figuren a l'apartat b.4) de l'annex 3 d'aquesta Ordre.
L'activitat dels tractaments de radioteràpia s'ha de facturar d'acord amb els criteris establerts en la prestació per compte del Servei Català de la Salut i amb els preus que figuren a l'apartat b.5) de l'annex 3 d'aquesta Ordre.
Rehabilitació ambulatòria i domiciliària
L'activitat de rehabilitació es defineix com el conjunt de mesures mèdiques, socials, educatives i professionals destinades a restituir als o les pacients la major capacitat i independència possibles.
L'activitat de rehabilitació ambulatòria és aquella que es realitza en els centres assistencials a pacients no hospitalitzats i comprèn prestacions de fisioteràpia i teràpia ocupacional.
Es factura per procés d'acord amb els paràmetres que regeixen per a la mateixa activitat quan aquesta es du a terme per compte del Servei Català de la Salut i amb els preus que figuren a l'apartat C) de l'annex 3 d'aquesta Ordre.
És l'activitat rehabilitadora que fan professionals adscrits als serveis de rehabilitació de l'ICS en el domicili dels o de les pacients.
Es factura per procés d'acord amb els paràmetres que regeixen per a la mateixa activitat quan aquesta es realitza per compte del Servei Català de la Salut i amb els preus que figuren a l'apartat C) de l'annex 3 d'aquesta Ordre.
És l'activitat que duen a terme professionals adscrits als serveis de rehabilitació de l'ICS a pacients no hospitalitzats i comprèn el conjunt de tècniques i procediments orientats a l'abordatge i millora de les disfuncions de la veu i el llenguatge.
Es factura per procés, d'acord amb els paràmetres que regeixen per a la mateixa activitat quan aquesta es fa per compte del Servei Català de la Salut i amb els preus que figuren a l'apartat C) de l'annex 3 d'aquesta Ordre.
Consisteixen en prestacions associades al procés d'avaluació clínica dels o de les pacients i que tenen la finalitat d'aportar informació sobre l'estat de l'organisme.
A l'efecte d'aquesta Ordre es classifiquen en els grups següents:
Aquestes prestacions s'han de facturar sempre que es realitzin de forma aïllada a un o una pacient o bé quan siguin d'aplicació els criteris d'exclusió esmentats en les definicions de prestacions bàsiques dels apartats 1, 2, 3 i 4 d'aquest annex.
La relació d'aquestes prestacions i els seus preus s'especifiquen a l'annex 4 d'aquesta Ordre.
Les proves de suport no incloses en la relació anterior s'han de facturar al preu de les proves a què s'equiparin per raó de tècnica de producció i anàlisi de cost.
Consisteixen en una sèrie d'activitats assistencials directes o de suport a altres professionals en les quals el o la pacient no es desplaça fins al centre assistencial.
Poden ser tant visites al o la pacient a distància via telemàtica o telefònica, com visites d'interconsulta amb altres professionals o de valoració de resultats de proves complementàries.
Es factura cada acte al preu que s'especifica a l'annex 5 d'aquesta Ordre.
Aquest concepte fa referència al lliurament d'un certificat mèdic a petició del o de la pacient, excepte en els supòsits de:
Exàmens i certificats regulats per normes específiques que comporten la realització en centres acreditats per l'Administració (conducció, armes, etc.).
Aquells que són una prestació del Sistema Nacional de Salut.
Es factura cada acte al preu que s'especifica a l'annex 6 d'aquesta Ordre.
Lliurament de còpia de la història clínica.
Aquest concepte fa referència a l'atenció de la petició d'un o una pacient o de persona autoritzada de disposar d'una còpia en suport paper de la seva història clínica.
Es factura el preu indicat a l'annex 6 d'aquesta Ordre.
Lliurament de còpia en suport digital d'imatges de proves de radiodiagnòstic i altres de diagnòstic per la imatge.
Aquest concepte fa referència a l'atenció de la petició d'un o una pacient o persona autoritzada de disposar d'una còpia en suport digital (CD o altres) d'exploracions de diagnòstic per la imatge o altres tècniques.
Es factura el preu indicat a l'annex 6 d'aquesta Ordre per cada lliurament.
Atenció integral a l'acondroplàsia, altres displàsies i altres trastorns del creixement.
Es factura d'acord amb els preus que fixa el Departament de Salut, mitjançant la normativa corresponent.
En cas que durant la vigència d'aquesta Ordre aparegui una nova prestació sanitària, prova diagnòstica o un nou tractament, o bé es realitzi alguna prestació no inclosa en les relacions que figuren en els annexos del 2 al 8 s'ha de facturar a preu de cost.
En els casos que no sigui possible facturar a preu de cost s'han d'emprar com a referència els preus que siguin aplicables al Servei Català de la Salut en les corresponents normes legals i reglamentàries, o bé l'import que hagi representat la seva adquisició o contractació externa per a l'Institut Català de la Salut.